ג'ייסון טייטום

**ג'ייסון כריסטופר טייטום האב** (באנגלית: **.Jayson Christopher Tatum Sr**; נולד ב-3 במרץ 1998) הוא כדורסלן אמריקאי, המשחק בעמדות הסמול פורוורד והפאוור פורוורד, בקבוצת בוסטון סלטיקס מליגת ה-NBA. כמו כן שיחק בקבוצת אוניברסיטת דיוק ובנבחרת ארצות הברית.

## ביוגרפיה וקריירת מכללות
בשנתו האחרונה בתיכון הוביל טייטום את נבחרת בית הספר שלו לזכייה באליפות מיזורי לתיכונים לעונת 2015/2016. הוא נבחר לשחקן השנה בתיכונים ולמשחק מקדונלד'ס אול-אמריקן.

בליגת המכללות שיחק בעונת 2016/2017 באוניברסיטת דיוק. הוא סיים את העונה עם ממוצע של 16.8 נקודות, 7.3 ריבאונדים ו-2.1 אסיסטים למשחק. בתום העונה נבחר לחמישיית שחקני העונה הראשונה בליגת ה-ACC אליה משתייכת דיוק.

## קריירה מקצועית
טייטום נבחר במקום השלישי בדראפט ה-NBA בשנת 2017, על ידי בוסטון סלטיקס. הוא שיחק בחמישייה הפותחת של הקבוצה החל מתחילת העונה וזכה לתואר רוקי החודש באזור המזרח לחודש דצמבר. בתום העונה נבחר לחמישיית הרוקיז של העונה ב-NBA, לאחר שרשם ממוצעים של 13.9 נקודות ו-5.0 ריבאונדים למשחק. בפלייאוף 2018 היה הקלעי המצטיין של הקבוצה עם 18.5 נקודות בממוצע למשחק, והוביל את בוסטון עד לגמר אזור המזרח, בו הפסידה הקבוצה 3–4 לקליבלנד קאבלירס.

בעונת  שיפר טייטום במעט את תפוקתו לממוצעים של 15.7 נקודות ו-6.0 ריבאונדים למשחק, אך קבוצתו הודחה מהפלייאוף כבר בסיבוב השני, על ידי מילווקי באקס. במהלך סוף-שבוע האולסטאר של אותה עונה זכה טייטום באתגר הכישורים של ה-NBA.

בעונתו השלישית בבוסטון, , הציג שיפור משמעותי, כאשר הוליך את שחקני הסלטיקס עם 23.4 נקודות בממוצע למשחק, והצעיד אותם למקום השלישי באזור המזרחי, עם מאזן ניצחונות 48–24. ב-11 בינואר 2020 קלע שיא קריירה של 41 נקודות בניצחון מול ניו אורלינס פליקנס, וב-23 בפברואר 2020 השווה שיא זה בהפסד מול לוס אנג'לס לייקרס. במהלך אותה עונה השתתף לראשונה במשחק האולסטאר של ה-NBA, ובסיומה נבחר לחמישייה השלישית של העונה. בפלייאוף 2020 הוא הוביל את הקבוצה לגמר המזרח, בו הפסידה למיאמי היט בתוצאה 2–4. טייטום סיים את הפלייאוף עם ממוצעים של 25.7 נקודות, 10.0 ריבאונדים ו-5.0 אסיסטים למשחק.

בנובמבר 2020 חתם על הארכת חוזה בבוסטון ל-5 עונות נוספות, החל מעונת , תמורת כ-195 מיליון דולר.

במאי 2021 קלע שיא קריירה של 60 נקודות בניצחון נגד סן אנטוניו ספרס 143-140 בהארכה, ובכך השווה את השיא הקבוצתי של לארי בירד לשחקן שקולע הכי הרבה נקודות במשחק בודד עבור בוסטון סלטיקס.

במאי 2022 הוביל את הבוסטון סלטיקס לגמר הNBA, לראשונה מזה 12 שנים (בו בוסטון הפסידה ללייקרס ב-2010) לאחר ניצחון, בסדרה בת 7 משחקים בגמר הבית המזרחי, על מיאמי היט, תוך שהוא הזוכה הראשון בתואר הMVP של סדרת גמר המזרח ע"ש לארי בירד. במהלך משחק 1 של גמר ה-NBA, טייטום הוביל את הסלטיקס לניצחון 120–108 על גולדן סטייט ווריורס עם 13 אסיסטים, הכי הרבה אסיסטים שרשם שחקן בהופעת הבכורה שלו בגמר. הסלטיקס הובילו 2–1 בסדרה, אך בסופו של דבר הפסידו 4:2 בסדרה. טייטום קבע את שיא ה-NBA בכל הזמנים עם 100 איבודי כדור בהופעת פלייאוף בודדת.

עונת 2022/2023 הייתה עונת שיא בקריירה של טייטום, הוא השיג שיאי קריירה בממוצע נקודות (30.1), ריבאונדים (8.8) ובאסיסטים (4.6). הוא נבחר ל-MVP של משחק האולסטאר לאחר שהגיע לשיא של 55 נקודות, להן הוסיף גם 10 ריבאונדים ושישה אסיסטים. בתום העונה נבחר לחמישיית העונה.

עונת 2023–24: זכיה באליפות ה-NBA : את העונה הסלטיקס סיימו את העונה הסדירה עם המדורגים הראשונים ב-NBA ויתרון ביתיות לאורך הפלייאוף בפעם הראשונה מאז 2007-08. ב-21 באפריל, במשחק הראשון בסדרת הפלייאוף של הסלטיקס נגד מיאמי היט, טייטום רשם את הטריפל-דאבל הראשון שלו בקריירה בפלייאוף עם 23 נקודות, 10 ריבאונדים ו-10 אסיסטים בניצחון 114-94. במשחק הראשון בגמר המזרח נגד אינדיאנה פייסרס ב-21 במאי, טייטום קלע 36 נקודות, כולל 10 בהארכה, יחד עם 12 ריבאונדים, ארבעה אסיסטים ושלוש חטיפות בניצחון 133-128. ארבעה ימים לאחר מכן, במשחק השלישי, הוא קלע שוב 36 נקודות בניצחון קאמבק 114-111. הסלטיקס ניצחו בסדרה בארבעה משחקים והעפילו לגמר ה-NBA של 2024. טייטום הפך לשחקן השישי בהיסטוריה של ה-NBA אחרי טים דאנקן, ג'ייסון קיד, לברון ג'יימס, ניקולה יוקיץ' ולוקה דונצ'יץ' שהוביל את קבוצתו בנקודות, ריבאונדים ואסיסטים, והגיע לגמר ה-NBA.

במשחק השני של גמר ה-  2024 נגד דאלאס מאבריקס ב-9 ביוני, טייטום רשם כמעט טריפל-דאבל עם 18 נקודות, 12 אסיסטים ותשעה ריבאונדים בניצחון 105-98.  שלושה ימים לאחר מכן, במשחק השלישי, הוא רשם 31 נקודות, שישה ריבאונדים וחמישה אסיסטים בניצחון 106-99. טייטום וג'יילן בראון הפכו לצמד הסלטיקס הראשון שקלע לפחות 30/5/5 במשחק גמר ה-NBA. בכך, הם גם עקפו את לארי בירד וקווין מקהייל במספר המשחקים הרב ביותר של 25 נקודות כצמד סלטיקס בהיסטוריה של הפלייאוף.  הסלטיקס המשיכו לנצח בסדרה בחמישה משחקים, כאשר טייטום רשם 31 נקודות, 11 אסיסטים ו-8 ריבאונדים בניצחון 106-88 במשחק החמישי ב-17 ביוני.  טייטום הפך לשחקן השישי שמוביל את קבוצתו בנקודות, ריבאונדים ואסיסטים במהלך ריצת אליפות. השחקנים היחידים האחרים שעשו זאת היו ניקולה יוקיץ', לברון ג'יימס, טים דאנקן, האקים אולאג'ון ולארי בירד. טייטום גם הוביל את הסלטיקס בכל שלוש הקטגוריות בגמר ה-NBA.

בשנת 2025, נכלל ברשימת פורבס 30Under30 של מגזין פורבס.

## נבחרת ארצות הברית
ב-2013 שיחק בנבחרת ארצות הברית עד גיל 16, אשר זכתה באליפות יבשת אמריקה (צפון אמריקה ודרום אמריקה) שהתקיימה בפונטה דל אסטה שבאורוגוואי. באוגוסט 2014 השתתף עם נבחרת הנוער של ארצות הברית עד גיל 17, שזכתה באליפות העולם שהתקיימה בדובאי. ב-2015 זכה עם הנבחרת באליפות העולם עד גיל 19 שהתקיימה ביוון, כאשר בטורניר רשם ממוצע של 13.9 נקודות ו-4.6 ריבאונדים למשחק. ב-2019 השתתף עם נבחרת ארצות הברית באליפות העולם בסין, הנבחרת נכשלה והודחה כבר בשלב רבע הגמר.

## חיים אישיים
טייטום הוא בנם של ג'סטין טייטום וברנדי קול. ג'סטין טייטום שיחק כדורסל באוניברסיטת סנט לואיס והוא מורה להתעמלות ומאמן כדורסל בתיכון כריסטיאן ברדרס קולג' בסנט לואיס, בו סיים את לימודיו ב-1997, כשנה לפני לידתו של ג'ייסון. בעבר היה המאמן ומנהל מגמת אתלטיקה בתיכון ללימודים בינלאומיים סולדן במשך שש שנים. טייטום נולד כשהוריו היו שניהם תלמידי תואר ראשון בני 19. אמו, ברנדי, סיימה את בית הספר למשפטים באוניברסיטת סנט לואיס וכיום היא עורכת דין באזור סנט לואיס. טייטום הוא בן הסנדק של שחקן ה-NBA לשעבר, לארי יוז, שהיה חברו לקבוצה של אביו בתיכון ובקולג'. הוא גם בן דודו של שחקן ה-NBA לשעבר ומאמן לוס אנג'לס קליפרס בהווה טיירון לו.

טייטום הוא נוצרי, והוא נותן קרדיט לישו על הצלחתו ועל הקריירה שלו.

בזמן שלמד בבית הספר התיכון במכינה של מכללת צ'מינייד, טייטום היה חבר טוב של פורוורד ה-NHL העתידי מתיו טקאצ'וק מהקלגרי פליימס, כאשר השניים שובצו באותו שיעור התעמלות. טייטום הוא גם חבר טוב של חברו לשעבר באוניברסיטת דיוק ושחקן ה-NBA הנוכחי הארי ג'יילס.

בנו של טייטום, ג'ייסון טייטום ג'וניור, שלעיתים קרובות מכונה דוס (Deuce), נולד ב-6 בדצמבר 2017.

## סטטיסטיקות הקריירה
### בעונה הסדירה של ה-NBA

### בפלייאוף ה-NBA

### בליגת ה-NCAA

## פרסים ומועמדויות

## קישורים חיצוניים

* פרופיל, באתר אוניברסיטת דיוק
* פרופיל, באתר נבחרת ארצות הברית

## הערות שוליים

קטגוריה:אמריקאים ילידי מיזורי
קטגוריה:סנט לואיס: אישים
קטגוריה:כדורסלנים אפרו-אמריקאים
קטגוריה:כדורסלני אוניברסיטת דיוק
קטגוריה:כדורסלני בוסטון סלטיקס
קטגוריה:בחירות דראפט של בוסטון סלטיקס
קטגוריה:סנט לואיס: כדורסלנים
קטגוריה:כדורסלני נבחרת ארצות הברית
קטגוריה:כדורסלנים אמריקאים
קטגוריה:זוכי פרס ה-MVP של משחק האולסטאר של ה-NBA
קטגוריה:משתתפי משחק האולסטאר של ה-NBA
קטגוריה:זוכי תחרות אתגר הכישורים של ה-NBA
קטגוריה:אלופים אולימפיים אמריקאים באולימפיאדת טוקיו (2020): כדורסל
קטגוריה:אלופים אולימפיים אמריקאים: כדורסל
קטגוריה:משתתפים אמריקאים באולימפיאדת פריז (2024)
קטגוריה:פורבס 30Under30
קטגוריה:אמריקאים שנולדו ב-1998